செட்டியாரும் அந்த ஓசையோடுதான் பாடல் சொல்வார்களாதலால் எனக்கும்  அந்தப் பழக்கம் இருந்தது. ஆதலால் கோவிந்த பிள்ளை சொன்ன இசையிலே  நான் பாடலைப் படித்துக் காட்டினேன். “இப்படியல்லவா படிக்க வேண்டும்!”  என்று அவர் பாராட்டினார். தேசிகர், “ஏது, சாமிநாதையருக்கு இந்த ராகம்கூட  வரும்போல் இருக்கிறதே!” என்று சொல்லி நகைத்தார். “இதை வெளிப்படுத்தும் சந்தர்ப்பம் நேர்வதில்லை; இப்போது  நேர்ந்திருக்கிறது” என்று சொன்னேன். ‘ராகம்’ என்று அவர் பரிகாசத்  தொனியோடு கூறினாரென்பதை நான் உணர்ந்து கொண்டேன்.